Mis: Sirkus

**MIS: OPSTEL 6: DIE ROL VAN DIE SIRKUS**

***Die verwysing na die sirkus, die liggies en musiek, dien as herhalende ruimtelike motief en beklemtoon die kontras tussen die eksotiese sirkus en die armoedige huisie van Miem en Meisie. Bespreek hierdie stelling in ‘n opstel van ongeveer 400 – 450 woorde. ( Selfs tot by 500+ woorde is korrek.)***

**Die sirkus dien as herhalende motief in die drama en beklemtoon die kontras tussen die eksotiese wêreld en Miem se eenvoudige huisie.**

**Die sirkus sluit aan by die rituele of roetine in die drama, want dit kom “elke jaar teen die einde van Augustus, voor Lentedag” na die dorp toe. Dit skakel dus met die tyd van die jaar wanneer twee meisies die afgelope twee jaar verdwyn het: “Dit sal hul verdiende loon wees as een v an hul dogters vannag die slagoffer is.”**

**Vir Meisie is die sirkus ‘n bevryding uit haar eng, mislike bestaan, want daar is sensuele aspekte soos “halfnaak akrobate en betowerende draaiorrelklanke” wat haar aantrek. Die sirkusmusiek bind ook die drama tot ‘n hegte eenheid, want dit kan aan die begin van die drama, in die verloop van die teks en weer aan die einde gehoor word. Vir Miem is die sogenaamd bose musiek aaklig: “Maak toe die deur en sluit dit! Die aaklige musiek maak my skoon naar.” Miem beskou die mense by die sirkus as goddeloos en oppervlakkig, want sy noem hulle soos in die Bybel “klinkende simbale”. Meisie mag nie oor die sirkus praat nie en selfs nie daaraan dink nie, want “om te dink is om te doen,” volgens Miem.**

**Die sirkus lei tot Meisie se ongehoorsaamheid, want sy staan gedurig by die venster om die liggies te sien, sodat haar ma moet beveel: “Maak toe, maak toe die venster!” Sy het ook destyd haar ma “diep gegrief” toe sy een aand die sirkus skelm besoek het: “Jy onthou seker hoe siek ek was. Ek kon vir twee weke net gortsop eet!”**

**Gertie hunker ook na die sirkus en ervaar dit as sensasioneel, want daar was menslike fratse in die tent langsaan en alhoewel sy voorgee dat sy uit jammerte gaan kyk het, sê sy sidderend: ”Ek sal dit nooit vergeet nie.” Dis ook vir haar opwindend, want sy “kyk na die perde met die halfgeklede vrouens, die narre en die dwergie” wanneer sy die straat oorsteek.**

**Miem se skynheilige begeerte om ook sensuele opwinding te beleef, word duidelik wanneer sy vir Gertie aanmoedig om oor die fratse te praat: “Vertel, Gertie, vertel…”**

**Die gehoor wonder in die slotgedeelte of Konstabel nie dalk van die sirkus af kom nie, want hy trek sy konstabelbaadjie uit en “…met ‘n flambojante beweging draai hy die binnekant buitentoe … en dit is die baadjie van ‘n hofnar of pierrot.”**

**Die sirkus dra direk by tot ontvlugting of bevryding, want Meisie assosieer met die meisie in die kis by die sirkus, asook die voӫls: “ Hy maak die deksel oop. Die meisie spring uit en alles is reg…Die man maak die kou oop en die voӫls vlieg uit.” In die oop slot moet die gehoor besluit of sy bevry word uit Miem se eenvoudige huis en of sy na die eksotiese sirkus geneem word, want die “sirkusmusiek speel harder” en Konstabel wag dat sy “soos ‘n marionet” by die deur uit dans.**

**Ten slotte besef die gehoor dat die lokstem van die eksotiese sirkus, vir Meisie aantrekliker was as die oorbeskermende atmosfeer in haar ma se huis.**

**BEPLANNINGSTRUKTUUR VIR MAKLIKER LEER**

1. **KORT INLEIDING WAT BY DIE OPDRAG AANSLUIT**
2. **MIDDELPARAGRAWE**
3. **Paragraaf 1: TEGNIESE FUNKSIE VAN DIE SIRKUS: \*Ritueel of roetine, want sirkus kom elke Augustus. \* Dieselfde tyd as vorige meisies se verdwyning.**
4. **Paragraaf 2: REAKSIES OP DIE SIRKUS: \*Meisie aangetrrokke tot mense en draaiorrelmusiek by sirkus. \*Sirkusmusiek bind drama vir die leser tot ‘n eenheid. \* Vir Miem is sirkusmusiek boos. \*Miem beskou mense by sirkus as oppervlakkig. \*Meisie mag nie oor sirkus praat of daaraan dink nie.**
5. **Paragraaf 3: MEISIE SE ONGEHOORSAAMHEID: \* Meisie wil nie wegkom by venster nie. \* Meisie het sirkus skelm besoek.**
6. **Paragraaf 4: GERTIE: \*Sy vertel opgewonde van sirkusfratse. \* Hou van die halfgeklede vroue op perde, nar en dwergie.**
7. **Paragraaf 5: MIEM SE SKYNHEILIGE BEGEERTE: \* Moedig Gertie aan om te vertel.**
8. **Paragraaf 6: KONSTABEL: \* Dop sy baadjie om en word ‘n hofnar.**
9. **Paragraaf 7: MEISIE SE BEVRYDING: \*Assosieer met meisie in kis en voӫls in kis wat bevry word. \* In die oop slot dans Meisie by die deur uit.**
10. **KORT SLOT MET GEVOLGTREKKING OF SAMEVATTING**
* **Paragraaf 1: Tegniese funksies van die sirkus**
* **Paragraaf 2 – 5: Meisie, Miem en Gertie se reaksies en optrede**
* **Paragraaf 6: Konstabel en die narkostuum**
* **Paragraaf 7: Meisie se bevryding en moontlike weggaan na die sirkus.**
* **15 x \* = 15 feite**
* ***Stellings wat by mekaar pas, is in paragrawe gekombineer.***
* ***Moenie alles in een paragraaf skryf nie.***
* ***Moenie subopskrifte, kolpunte of paragraafnommers in jou finale opstel gebruik nie.***
* ***Onthou die kort inleiding en slot.***
* ***Moenie dele van jou opstel doodtrek as dit effens te lank is nie.***
* ***Motiveer elke stelling met ‘n aanhaling of bewys uit die teks.***
* ***Sorg dat elke stelling by die opdrag aansluit, sodat jy nie net die storie oorvertel nie.***